
ОБЩИНСКИ СЪВЕТ - ЛОВЕЧ
Препис-извлечение от 

 Протокол № 38/30.01.2014 г. 
Р Е Ш Е Н И Е   № 568

от 30 януари 2014 година

	Относно:
	Приемане на Правилник за устройството и дейността на Регионален исторически музей – Ловеч.



След като обсъди предложение с вх. № ОС-22/10.01.2014 г. от кмета на Община Ловеч; взе предвид т. 3 от становище с вх. № ОС-64/24.01.2014 г. на постоянната комисия по образование, култура, младежта и децата; т. 3 от становище с вх. № ОС-60/24.01.2014 г. на постоянната комисия по бюджет и финанси; т. 2 от становище с вх. № ОС-65/24.01.2014 г. на постоянната комисия по правно-нормативни въпроси; на основание чл. 29, ал. 1, т. 3 и ал. 2 от Закона за културното наследство и чл. 21, ал. 2 от ЗМСМА, с 29 гласа „за”, без „против” и без „въздържали се”, Общински съвет – Ловеч

Р Е Ш И :

1. Приема Правилник за устройството и дейността на Регионален исторически музей – гр. Ловеч.

2. Правилникът влиза в сила, съгласно чл. 41 от ЗНА в деня на обявяването му на сайта на Община Ловеч и съобщение в един местен вестник.
Препис от решението да се изпрати на кмета на Община Ловеч, за сведение и изпълнение.

                                                      ПРЕДСЕДАТЕЛ :        ( П )
(ТИХОЛ ТИХОЛОВ)

ОБЩИНСКИ СЪВЕТ - ЛОВЕЧ

П Р А В И Л Н И К

ЗА УСТРОЙСТВОТО И ДЕЙНОСТТА НА 

РЕГИОНАЛЕН ИСТОРИЧЕСКИ МУЗЕЙ - ГРАД ЛОВЕЧ

Глава първа

ОБЩИ ПОЛОЖЕНИЯ

Чл. 1. Този правилник урежда устройството и дейността на Регионален исторически музей-град Ловеч, Община Ловеч, Област Ловеч, наричан за настоящия правилник „музеят”.

Чл. 2. (1) Музеят е културна и научна организация, която издирва, изучава, опазва и представя културни ценности, природни образци и антропологични останки с познавателна, образователна и естетическа цел на територията на  Област Ловеч.

(2) Музеят участва в държавната политика по опазване на културното наследство във взаимодействие със съответните компетентни държавни и общински органи, Светия синод на Българската православна църква и централните ръководства на другите регистрирани вероизповедания и гражданското общество.

Чл. 3. Музеят е юридическо лице на бюджетна издръжка, второстепенен разпоредител с бюджет към Община Ловеч.

Чл. 4. Музеят е с официално наименование, печат, седалище и адрес - град Ловеч, пл. „Тодор Кирков” № 1, създаден с решение на Настоятелството на Ловчанското читалище „Наука”/28.02.1895 година.

Чл. 5. По тематичен обхват музеят е общ.

Чл. 6. Ръководството на музея се осъществява:

         1. административно-организационно – от Община Ловеч;

         2. методически – от Министерство на културата;

         3. в научно изследователската дейност – от БАН и съответните  ведомствени  и  научноизследователски  институти  и учреждения.

Глава втора

УСТРОЙСТВО И ДЕЙНОСТИ НА МУЗЕЯ

Раздел І

ОСНОВНИ ДЕЙНОСТИ НА МУЗЕЯ

Чл. 7. (1) Основните дейности на музея са опазването и представянето на движими и недвижими културни  ценности.

(2) За осъществяване на своите основни дейности, музеят осъществява следните функции и задачи:

1. издирва движимите културни ценности чрез получаване и документиране на информация от различни  източници, включително  теренни проучвания;

2. изучава, събира, придобива, съхранява и документира културни ценности;

3. извършва идентификация на културни ценности самостоятелно или съвместно  с други  научни или културни  организации  и висши училища, включително при придобиване на вещ, която може да се определи като културна ценност по реда на чл. 96, ал. 3 от Закона за културното наследство;

4. извършва научноизследователска дейност, подчинена на основната му дейност, организира и провежда научни прояви (конференции, работни срещи и дискусии);

5. оказва методическа помощ на общинските, частните музеи и музеите със смесено участие по ред, определен  с наредба на министъра на културата;

6.  издава научни, научнопопулярни  и рекламни материали;

7.  публикува резултатите  от идентификацията на културни ценности – собственост на физически или юридически лица, след получаване на писмено съгласие на собствениците им;

8.  участва в теренните проучвания на територията на страната при осигурено финансиране;

9. извършва правни сделки  с културни ценности при условията и  по реда на Закона за културното наследство само  от обменния  си фонд  след разрешение на кмета на Община Ловеч;

10. участва в търгове с движими културни ценности, след получено разрешение  на  министъра на културата и след като представи списък на културните ценности, които ще се предлагат;

11. организира постоянни и временни експозиции, като дава ясна информация за представените движими културни ценности чрез означаването им, надписи, издаване на пътеводители и каталози за експозициите и други информационни материали;

12. организира или участва във временни експозиции-изложби в чужбина с цел  консервация и реставрация при условията на глава  шеста,  раздел VІ от Закона за културното наследство;

13. самостоятелно предоставя движими културни ценности, съхранявани в неговите фондове за участие във временни експозиции в страната и в чужбина, както и по нареждане на министъра на културата;

14. осъществява дейности във връзка с изработване на копията, реплики и предмети с търговско предназначение, при условията и по реда на Закона за културното наследство и подзаконовите нормативни актове;

15. извършва консервация и реставрация на културни ценности, извършвани от лица или под  непосредственото ръководство на лица, вписани в регистъра по чл. 165 от Закона за  културното наследство;

16. подготвя и провежда образователни програми в музея и други дейности с образователна и възпитателна цел с образователните, културните институти и други на територията на Община Ловеч;

17. предприема действия за законосъобразно съхраняване на движими културни ценности във фондовете му, както и за опазването им.

18. осъществява дейности по дигитализация на основния и обменния фонд на музея;

19. предоставя информация на Министерството на културата във връзка  с регистрите по Закона за културното наследство;

20. взаимодейства с органите  на Министерството на вътрешните работи и Прокуратурата при наличие на данни за незаконно придобиване на вещите-обект на идентификация или в други случаи.

(3) Музеят може да извършва и стопанска дейност, свързана с основната му дейност.

          Чл. 8. (1) Музеят формира  основен, обменен, научно-спомагателен фонд и научен архив, които включват:

1. за основния фонд – придобитите от музея и предоставените му за безвъзмездно ползване движими културни ценности с изключително голямо научно и културно значение – национално богатство, както и тези, които съответстват на неговия тематичен обхват;

2. за обменния фонд – движими културни ценности, които не съответстват на тематичния му обхват, както и многократно повтарящите се културни ценности от основния му фонд;

3. за научно-спомагателния фонд–предмети и други материали от значение за изследователската, експозиционната и образователната дейност на музея;

4. за научния архив:

         а) документите по издирването,  идентифицирането, изследването, съхраняването, консервацията, реставрацията, движението и представянето  на движимите културни ценности;

         б) отчетните документи за движимите културни ценности, съхранявани  от тях постоянно или временно: документи  за произход, за постъпване или придобиване от музея, оценителни протоколи,  инвентарни книги и други;

         в) документите за извършените  от  тях  теренни, археологически  проучвания;

         г/ научната и справочна документация: научни паспорти и картотеки.

        (2) Научният архив  се съхранява  безсрочно в музея.

 Чл. 9. (1) Движими културни ценности, инвентирани във фонда на музея подлежат на инвентаризация по реда на Наредба № Н-6/11.12.2009 г. за формиране и управление на музейните фондове. Движимите културни ценности се отчитат извънсчетоводно, без стойност.

         (2) Отписване на движими културни ценности от музейните фондове се извършва съгласно чл. 32 от Наредба № Н-6/11.12.2009 г. за формиране и управление на музейните фондове.

Раздел ІІ

УСТРОЙСТВО И УПРАВЛЕНИЕ НА МУЗЕЯ
       Чл. 10.(1) Структурата на музея се определя в зависимост от тематичния му обхват и формираните фондове и включва  специализирани отдели и администрация.

       (2) Специализирани отдели са:

                     1. „Археология”;

               2. „Етнография”;

               3. „История на България ХV-ХІХ век”;

               4. „Нова и най-нова история на България”;

               5.”Природа”;

       (3) Администрация:

  1. отдел  „Административно-финансов”;
                     2. отдел „Работа с публика”;

  3. отдел „Консервационно -реставрационен”;

      Чл. 11.(1) Музеят се ръководи от  директор.  Директорът може да бъде лице:

       1. с висше образование с придобита образователно-квалификационна степен „магистър” по специалност от съответното професионално направление.

   2. с професионален опит-5 години в съответното професионално направление.

   (2) Правоотношенията на директора  на  музея  възникват  въз основа на конкурс за срок от пет години, освен в случаите, когато в специален закон е предвидено друго. Конкурсът се провежда от комисия, назначена по реда на Кодекса на труда,  в състава  на която се включват и представител на Министерството на културата и двама музейни експерти.

    (3) При провеждане на конкурс за длъжността „Директор” на Регионален исторически музей задължително се представя концепция за развитие на музея. 
       Чл. 12. (1) Директорът организира, координира и контролира цялостната дейност на музея в страната и в чужбина, като:

        1. представлява института пред всички държавни органи, физически и юридически лица в страната и в чужбина;

2. управлява средствата на музея;

        3. осъществява връзка и координация на културния институт с други държавни органи и  културни институти;

        4. със заповед  определя  материалноотговорните лица и размера на тяхната отговорност за  опазване, съхранение и отчитане на фондовете на музея;

  5. сключва, изменя и прекратява трудовите договори на служителите и обслужващия персонал, определя размера на индивидуалното трудово възнаграждение и другите материални стимули в съответствие с наличните средства и нормативни изисквания;

        6. утвърждава   длъжностното   разписание,   поименното разписание  на длъжностите в рамките на структурата и утвърдения бюджет;

        7. утвърждава  правилник за вътрешния  трудов ред и вътрешни правила за работната заплата, изготвя длъжностни характеристики на всички служители;

        8. осъществява други правомощия, регламентирани в Закона за културното наследство и други нормативни актове.

  (2) Директорът е разпоредител с бюджета на музея.

         (3) Директорът изготвя Правила са финансиране на Регионален исторически музей, съгласно чл. 15, т. 3 от този Правилник.

         Чл. 13. (1) Към музея функционира:

1. комисия  по идентификация и регистрация на културни ценности;

2. експертно оценителна комисия по Наредба № 2 за определяне размера на възнаграждението на лицата, предали вещи по реда на чл.93 от ЗКН или съобщили ценна информация за такива вещи;

3. фондова комисия.

        (2) Съставът и задачите на комисиите по ал. 1 се определят със заповед на директора.

        Чл.14. (1) Към музея функционира  като съвещателен орган Музеен съвет, който обсъжда  проблемите и перспективите за развитието на музея, финансовото му  състояние и популяризаторска дейност. В състава му са включени и изтъкнати културни и обществени дейци, изявени  музейни специалисти и представители на деловите среди.

        (2) Съставът му се определя със заповед на директора.

Раздел ІІІ

ФИНАНСИРАНЕ НА МУЗЕЯ

        Чл.15. Музеят се финансира от:

1. бюджета на Община Ловеч;

2. целеви средства от Републиканския бюджет;

3. вноски, които правят в бюджета му и общините, на чиято територия Регионалният  музей развива дейност, като техният размер се определя ежегодно с решение на съответните общински съвети;

4. реализирани собствени приходи от извършване на услуги, спонсорство, дарения, завещания от български и чуждестранни физически и юридически лица и др.

5. защитени проекти по международни и национални       програми.

Раздел ІV

ОРГАНИЗАЦИЯ НА РАБОТАТА В МУЗЕЯ

       Чл. 16.(1) Музеят осигурява дни и часове за посещения, съобразени със свободното време на различните  видове и категории посетите и ги обявява на входните пространства  на музейните сгради и на  интернет страницата си.

        (2) Музеят осигурява подходящи условия за достъп до музейните експозиции на хора с увреждания.

         Чл. 17.(1) За индивидуално или групово посещение  на музейна  експозиция се заплащат входни билети;

(2) Цените на входните билети са определени  със заповед на директора, съгласувано с Община Ловеч и Наредбата за определянето и администрирането на местните такси и цени на услуги на територията на Община Ловеч.
(3) Безплатен вход за посещение на експозиция е определен  съгласно заповед на директора на музея и Наредбата за определянето и администрирането на местните такси и цени на услуги на територията на Община Ловеч.

(4) Деца, учащи се и хора с увреждания заплащат намалени цени или се освобождават от заплащане на входен билет, съгласно заповедта по ал. 2 и Наредбата за определянето и администрирането на местните такси и цени на услуги на територията на Община Ловеч.
         Чл.18.(1) Работното време на служителите в музея се определя със заповед на директора.

 (2) Работното време на експозициите и почивните дни се определят със заповед на директора на музея.

          Чл.19.(1) За образцово изпълнение на служебните си задължения служителите могат да бъдат награждавани от директора с парични или предметни награди. Стойността на паричната или предметната награда не може да надвишава размера на основната заплата на служителя.

(2)Средствата по ал. 1 са в рамките на утвърдените средства за заплати за съответната година.
ЗАКЛЮЧИТЕЛНА  РАЗПОРЕДБА

      Параграф единствен. Този правилник се съгласува от Министъра на културата на основание чл. 29, ал. 1, т. 3 и ал. 2 от Закона за културното наследство.

Правилникът е приет с решение № 568/30.01.2014 г. на Общински съвет-Ловеч.
                                                           ПРЕДСЕДАТЕЛ :        ( П )
(ТИХОЛ ТИХОЛОВ)

